TARYBOS SPRENDIMAS 2007/238/BUSP
2007 m. balandžio 19 d.
dėl Europos Sąjungos specialiojo įgaliotinio Sudane paskyrimo
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 18 straipsnio 5 dalį kartu su 23 straipsnio 2 dalimi,
kadangi:
(1)
2005 m. liepos 18 d. Taryba priėmė Bendruosius veiksmus 2005/556/BUSP (1) dėl Pekka HAAVISTO paskyrimo Europos Sąjungos specialiuoju įgaliotiniu Sudane.
(2)
2006 m. liepos 5 d. Taryba priėmė Bendruosius veiksmus 2006/468/BUSP (2), pratęsiančius ES specialiojo įgaliotinio Sudane įgaliojimų terminą ir juos patikslinančius.
(3)
2007 m. vasario 15 d. Taryba priėmė Bendruosius veiksmus 2007/108/BUSP (3), pratęsiančius ES specialiojo įgaliotinio Sudane Pekka HAAVISTO įgaliojimų terminą iki 2007 m. balandžio 30 d. Taryba taip pat sutarė, kad ES specialiojo įgaliotinio Sudane įgaliojimų terminas iš principo turėtų būti pratęstas 12 mėnesių laikotarpiui.
(4)
Pekka HAAVISTO informavo generalinį sekretorių-vyriausiąjį įgaliotinį apie savo ketinimą atsistatydinti 2007 m. balandžio mėn. pabaigoje; todėl nuo 2007 m. gegužės 1 d. likusiam įgaliojimų laikotarpiui turėtų būti paskirtas naujas ES specialusis įgaliotinis Sudane.
(5)
Generalinis sekretorius-vyriausiasis įgaliotinis rekomendavo, kad nauju ES specialiuoju įgaliotiniu Sudane būtų paskirtas Torben BRYLLE.
(6)
2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 49 straipsnio 3 dalis numato, kad pagrindiniai teisės aktai gali būti sprendimo formos pagal Sutarties 18 straipsnio 5 dalį.
(7)
ES specialusis įgaliotinis įgyvendins savo įgaliojimus tokioje situacijoje, kuri gali pablogėti ir gali pakenkti bendros užsienio ir saugumo politikos tikslams, nustatytiems Sutarties 11 straipsnyje,
NUSPRENDĖ:
1 straipsnis
Skyrimas
Torben BRYLLE skiriamas Europos Sąjungos specialiuoju įgaliotiniu Sudane nuo 2007 m. gegužės 1 d. iki 2008 m. vasario 29 d. Jis vykdo savo pareigas vadovaudamasis Bendruosiuose veiksmuose 2007/108/BUSP nustatytais įgaliojimais ir išsamiomis nuostatomis.
2 straipsnis
Finansavimas
1. Su ES specialiojo įgaliotinio įgaliojimų vykdymu susijusioms išlaidoms padengti laikotarpiu nuo 2007 m. gegužės 1 d. iki 2008 m. vasario 29 d. skirta orientacinė finansavimo suma yra 1 700 000 EUR.
2. Išlaidos tvarkomos pagal ES specialiojo įgaliotinio Sudane ir Komisijos sudarytą sutartį. Išlaidos padengiamos nuo 2007 m. gegužės 1 d.
3 straipsnis
Peržiūra
Iki 2007 m. lapkričio mėn. vidurio ES specialusis įgaliotinis Sudane pateikia generaliniam sekretoriui-vyriausiajam įgaliotiniui, Tarybai ir Komisijai išsamią jo įgaliojimų įgyvendinimo ataskaitą.
4 straipsnis
Įsigaliojimas
Šis sprendimas įsigalioja jų priėmimo dieną.
5 straipsnis
Paskelbimas
Šis sprendimas skelbiamas Europos Sąjungos oficialiajame leidinyje.
Priimta Liuksemburge, 2007 m. balandžio 19 d.